Man pleit ná Diwali-uitlatingArgieffoto Dawie Kriel het Vrydag in die Durbanse landdroshof verskyn waar hy gepleit het op aanklag van crimen injuria rakende uitlatings op Facebook oor Diwali-vieringe. Kriel het skuldig gepleit op die aanklag. Landdros Themba Sishi het die saak tot 3 Maart uitgestel wanneer Kriel gevonnis sal word. “Ek erken dat ek deur die gebruik van daardie woorde bedoel het om die Indiër-gemeenskap te beledig,” het Kriel deur middel van sy regsverteenwoordiger, Logan Padayachee gesê. Volgens Kriel het Diwali-vieringe op 30 Oktober langer aangegaan as wat hy verwag het en is sy troeteldiere erg getraumatiseer daardeur. Hy het geïrriteerd geraak en toe die inskrywing op Facebook gemaak. “To those idol worshippers and devil disciples who buy them in the name of religion, p*ss- off to your dark hole in the backwoods of India you d*ckhead,” het Kriel geskryf. Staatsaanklaer Nkululeko Msiya het gesê die staat aanvaar Kriel se pleidooi. Lede van die ANC het intussen buite die hof betoog. Daar was ook ŉ klein groepie DA-lede. Diwali is die Hindoe-fees van ligte en simboliseer vir gelowiges die oorwinning van lig oor donker, goed oor kwaad, kennis oor onkunde, en hoop oor wanhoop. Die Diwali-vuurwerkvertoning in Durban is jaarliks ŉ twisappel tussen diereliefhebbers en diegene wat Diwali met vuurwerk wil vier.